stanford-oval/wikipedia huggingface dataset:
פיליפו מאניני
ביוגרפיה > 2014

באליפות אירופה שנערכה בברלין גרמניה באוגוסט 2014 זכה מאניני במדליית ארד, במשחה שליחים 4x100 מטר בתוצאה של 3:12.78 דקות, אחרי צרפת שקבעה שיא אליפות חדש של 3:11.64 דקות) ורוסיה (3:12.67 דקות). נוסף לכך, הוא סיים במקום שמיני במשחה ל-200 מטר חופשי בתוצאה של 1:47.42 דקות ובמקום 13 במשחה ל-100 מטר חופשי בתוצאה של 49.24 שניות בשלב המוקדמות ורביעי מבין השחיינים האיטלקים ולכן לא עלה לשלב הבא.
באליפות העולם (בריכת 25 מטר) שנערכה בדוחא, קטר בדצמבר אותה שנה זכה מאניני בשתי מדליות, כסף וארד. מדליית כסף, במשחה שליחים 4x200 מטר חופשי בתוצאה של 6:51.80 דקות, אחרי ארצות הברית (6:51.68 דקות) ולפני רוסיה (6:51.96 דקות), כשחיין אחרון הוא קבע ב"זינוק שליחים" תוצאה של 1:42.07 דקות. מדליית ארד, במשחה שליחים 4x50 מטר חופשי בתוצאה של 1:24.56 דקות, אחרי רוסיה שקבעה שיא עולם חדש של 1:22.60 דקות וארצות הברית (1:23.47 דקות). נוסף לכך, הוא סיים במקום רביעי במשחה שליחים 4x100 מטר חופשי בתוצאה של 3:05.79 דקות ובמקום תשיעי במשחה ל-200 מטר חופשי בתוצאה של 1:43.01 דקות.
ביוגרפיה > 2015

באליפות העולם שנערכה בקאזאן, רוסיה באוגוסט 2015 זכה מאניני במדליית ארד, במשחה שליחים 4x100 מטר חופשי בתוצאה של 3:12.53 דקות, אחרי צרפת (3:10.74 דקות) ורוסיה (3:11.19 דקות), כשחיין אחרון הוא קבע ב"זינוק שליחים" תוצאה של 47.55 שניות. נוסף לכך, הוא סיים במקום 13 במשחה שליחים 4x200 מטר חופשי בתוצאה של 7:13.77 דקות ובמקום 20 במשחה ל-200 מטר חופשי בתוצאה של 1:48.18 דקות.
חייו האישיים

מאוגוסט 2011 מצוי מאניני בזוגיות עם פדריקה פלגריני.
תארים והישגים

בשנים 2005–2007 זכה מאניני בתואר ספורטאי השנה באיטליה.
שיאים אישיים > בריכה אולימפית

50 מטר חופשי: 22.51 שניות (2008)
100 מטר חופשי: 48.04 שניות (2009), שיא איטליה
200 מטר חופשי: 1:46.89 דקות (2009)
שיאים אישיים > בריכת 25 מטר

50 מטר חופשי: 21.97 שניות (2008)
100 מטר חופשי: 46.37 שניות (2008), שיא איטליה בעבר
200 מטר חופשי: 1:41.65 דקות (2009), שיא איטליה
קיה סטינגר

| --- | --- |

 מאפיינים כלליים
 יצרן:  קיה
 שנות ייצור:  2017 ועד היום
 הרכבה:  קוריאה הדרומית קוריאה הדרומית רוסיה רוסיה קזחסטן קזחסטן
 חברת אם:  יונדאי מוטור
 סיווג:  מכוניות ספורט יוקרה
 מרכב:  קופה בעלת ארבע דלתות
 אורך:  4,830 מ"מ
 רוחב:  1,870 מ"מ
 גובה:  1,400 מ"מ
 משקל:  1,638-1,913 ק"ג
 בסיס גלגלים:  2,910 מ"מ
 מפרט טכני
 מנוע:  מנוע בנזין I4 צילנדרים בנפח 2.0 ליטר טורבו המספק כ-255 כוחות סוס ב-6,200 סיבובים לדקה מנוע בנזין V6 צילנדרים בנפח 3.3 ליטר טורבו המספק כ-365 כוחות סוס ב-6,000 סיבובים לדקה מנוע דיזל I4 צילנדרים בנפח 2.2 ליטרים המספק כ-200 כוחות סוס ב-3,800 סיבובים לדקה
 הילוכים:  תיבת הילוכים אוטומטית בעלת שמונה הילוכים
 מהירות מרבית:  270-240 קמ"ש
 צריכת דלק:  7.9 - 8.3 ליטר ל-100 ק"מ (במנוע 2.0 ליטר) 10.6 ליטר ל-100 ק"מ (במנוע 3.3 ליטר) 5.6 - 6.4 ליטר ל-100 ק"מ (במנוע הדיזל 2.2 ליטר)
 קשר:  ג'נסיס G70, ג'נסיס GV70
 מעצב:  פיטר שרייר
קיה סטינגר (באנגלית: Kia Stinger, בקוריאנית: 기아 스팅어) היא מכונית יוקרתית ספורטיבית במרכה קופה, שמיוצרת על ידי קיה משנת 2017. היא הוצגה בתערוכת הרכב של דטרויט בינואר 2017 והגיע לישראל בספטמבר 2018. בספטמבר 2011 הציגה קיה דגם קונספט מקדים בשם קיה GT קונספט.
הסטינגר מתחרה באאודי A5.
מפרט טכני

הסטינגר כוללת שלושה מנועים (2 בנזין 1 דיזל).
מנוע בנזין I4 צילנדרים בנפח 2.0 ליטר טורבו המספק כ-255 כוחות סוס ב-6,200 סיבובים לדקה. תיבת הילוכים אוטומטית בעלת שמונה הילוכים. היא מאיצה מ-0 ל-100 קילומטרים לשעה בתוך 6.0 שניות ומגיעה למהירות מרבית של 240 קילומטרים לשעה.
מנוע בנזין V6 צילנדרים בנפח 3.3 ליטר טורבו המספק כ-365 כוחות סוס ב-6,000 סיבובים לדקה. תיבת הילוכים אוטומטית בעלת שמונה הילוכים. היא מאיצה מ-0 ל-100 קילומטרים לשעה בתוך 5.1 שניות ומגיעה למהירות מרבית של 270 קילומטרים לשעה.
מנוע דיזל I4 צילנדרים בנפח 2.2 ליטרים המספק כ-200 כוחות סוס ב-3,800 סיבובים לדקה. תיבת הילוכים אוטומטית בעלת שמונה הילוכים. היא מאיצה מ-0 ל-100 קילומטרים לשעה בתוך 8.5 שניות ומגיעה למהירות מרבית של 254 קילומטרים לשעה.
קיה סטינגר GTS

הסטינגר GTS היא גרסת ה"ביצועים הגבוהים" לסטינגר הבסיסי המיוצרת בייצור מוגבל (800 יחידות), הכוללת את המנוע הבכיר של הסטינגר (טורבו בנזין 3.3 ליטר, 365 כוחות סוס). מהדורה זו בצבע כתום אחיד בחוץ וצבע שחור אחיד בפנים. היא כוללת מערכת דריפט שמעבירה 100 אחוז מהמומנט לגלגלים האחוריים כדי לבצע דריפט ממש כמו במכונית ספורט. תיבת ההילוכים היא ידנית ולא אוטומטית כמו בסטינגר הבסיסי. ה-GTS הוצג בתערוכת הרכב של ניו יורק באפריל 2019.
מתיחת פנים שנת 2020

באוגוסט 2020 הציגה קיה בדרום קוריאה מתיחת פנים לסטינגר. מתיחת הפנים כוללת עדכון קליל לעיצוב החיצוני הכולל בעיקר כונסי אוויר, פגוש קדמי בעיצוב חדש, פנסים בעיצוב חדש, עיצובים חדשים לחישוקי הגלגלים ותאורת לד לאיתותים.
בתחום המנועים הוסיפה קיה מנוע בנזין חדש, מנוע טורבו בנזין I4 צילנדרים בנפח 2.5 ליטרים המספק כ-304 כוחות סוס ב-5,800 סיבובים לדקה. תיבת הילוכים כפולת מצמדים בעלת שמונה הילוכים ולא תיבה אוטומטית כמו במנועים האחרים. המנוע הבכיר (טורבו בנזין 3.3 ליטר, 365 כוחות סוס) שודרג ל-373 כוחות סוס במקום 365 כוחות סוס, למנוע זה הוסיפה קיה מערכת פליטה עם שסתום אלקטרוני המשנה את הסאונד של מערכת הפליטה בהתאם למצב הנהיגה הנבחר. (תוספת זו לא תשווק באירופה בשל מגבלות רעש).
גלריה

הגרסה הבסיסית
גרסת ה-GTS
מתיחת פנים 2020
הערות שוליים

↑  איתי שטיינברג, קיה משיקה בדטרויט את סטינגר, באתר אוטו, ‏10 בינואר 2017
↑  2018 קיה סטינגר נחשפת – קופה 4 דלתות ספורטיבית, באתר קארטיוב, ‏08 בינואר 2017
↑  ספורט קוריאני: קיה סטינגר בישראל - מחיר החל מ-279,900 ₪, באתר קארטיוב, ‏03 בספטמבר 2018
↑  קיה GT קונספט נחשפת רשמית, באתר קארטיוב, ‏13 בספטמבר 2011
↑  קיה מציידת את הסטינגר במנוע דיזל עבור השוק האירופאי, באתר קארטיוב, ‏19 בינואר 2017
↑  רועי צוקרמן, קיה סטינגר בגרסת GTS לחובבי דריפטים, באתר אוטו, ‏21 באפריל 2019
↑  קיה סטינגר GTS - מהדורה מוגבלת עם מצב דרפיט, באתר קארטיוב, ‏18 באפריל 2019
↑  קיה חושפת את הסטינגר 2021 החדשה בשוק הבית הקוריאני, באתר קארטיוב, ‏27 באוגוסט 2020
קוליבה

| --- | --- |

 
 מאכלים
 סוג:  לחם, דייסה, מנה 
 מרכיבים עיקריים:  חיטה, שומשום, סוכר, אגוז לוז, שקד, אגוזי מלך, קינמון 
 
קוליבה בטקס בכנסייה ברומניה
קוליבה עם נר מסרביה, לכבוד הקדוש המגן של המשפחה
קוליבה או קוליבו (ביוונית: κόλλυβα, בסרבית: кољиво, ברומנית: Colivă, בבולגרית: коливо, בגאורגית: კოლიო, באוקראינית: коливо) היא "עוגת" חיטה מבושלת, סוג של דייסה שהיא מאכל ליטורגי מסורתי בנצרות האורתודוקסית המזרחית.
מסורת הגשת קוליבה מתקיימת ביוון, קפריסין, בולגריה, רומניה ומולדובה, רוסיה, מדינות הבלקן ובקרב נוצרים במזרח התיכון.
הקוליבה מוגשת בלוויות ובאזכרות, בהן היא מבורכת בטקס הליטורגיה הקדושה. בחלק מהמדינות היא משמשת גם מאכל חגיגי בתקופת הפסחא, בחגי קדושים נוצרים ובארוחת חג המולד. בלבנון מאכל דומה המכונה "ברברה" נאכל ביום החג של ברברה הקדושה ב-4 בדצמבר.
היסטוריה

מקור שם המאכל ביוונית עתיקה - κόλλυβος, במשמעות מטבע קטן או משקולת זהב קטנה. בתקופה ההלניסטית המילה החלה לשמש לכינוי עוגות קטנות עשויות חיטה מבושלת.
מקור הקוליבה במסורות קדם-נוצריות, בהן סימלה את הקשר בין החיים למוות, בין האדמה לצמיחה. למרכיבי הקוליבה ערך סמלי מבחינת הפנתאון היווני. החיטה מסמלת את דמטר אלת האדמה, התבואה והפריון. הרימון מסמל את בתה של דמטר פרספונה, שנחטפה על ידי האדס אל השאול. כשנאלץ לשחררה גרם לה לאכול גרעיני רימון מפירות השאול, כדי לאלץ אותה לחזור בכל שנה למספר חודשים אל העולם התת-קרקעי. באותם חודשים דמטר, אמה האבלה על לכתה, בוכה עליה והתבואה אינה צומחת. בחודשים בהם פרספונה עולה חזרה לאדמה - אמה מאושרת והחיטה מבשילה. השקדים מסמלים את אפרודיטה והצימוקים את דיוניסוס, אל היין.
הקוליבה התקבלה כמזון טקסי בשחר הנצרות בביזנטיון ומשם התפשטה למרחבי הנצרות האורתודוקסית.
הקאנוניסט בן המאה ה-12 תאודור בלסמון ציין כי הקוליבה נקבעה כמאכל טקסי על ידי אתנסיוס (מאבות הנצרות) בתקופת יוליאנוס הכופר.
במאה ה-5 קוליבה וירקות טריים שימשו כמזונם העיקרי של נזירים שהתנזרו מאכילת לחם.
פרשנות נוצרית

בנצרות האורתודוקסית קוליבה מסמלת מוות ותחיית המתים, לאור הבשורה:
אָמֵן אָמֵן אֲנִי אֹמֵר לָכֶם אִם לֹא־תִפֹּל הַחִטָּה אֶל־תּוֹךְ הָאֲדָמָה וּמֵתָה תִּשָּׁאֵר לְבַדָּה וְכַאֲשֶׁר מֵתָה תַּעֲשֶׂה פְּרִי הַרְבֵּה
החיטה הנזרעת וצומחת מסמלת את הציפייה לתחיית המתים:
42 וְכֵן תְּחִיַּת הַמֵּתִים הַזְּרִיעָה לְכִלָּיוֹן וְהַתְּקוּמָה לְחַיֵּי עַד׃ 43 יִזָּרַע בְּבִזָּיוֹן וְיָקוּם בְּכָבוֹד יִזָּרַע בְּחֻלְשָׁה וְיָקוּם בִּגְבוּרָה׃ 44 יִזָּרַע גּוּף נַפְשִׁי וְיָקוּם גּוּף רוּחָנִי אִם־יֵשׁ גּוּף נַפְשִׁי גַּם יֵשׁ גּוּף רוּחָנִי׃
את אותה סמליות, בצורתה הנעלה ביותר מבטאים הקדושים. לכן קוליבה מבורכת לא רק בטקסי אזכרה אלא גם בטקסי הקדושים.
אירועים בהם מוגשת קוליבה > יום ראשון של תאודור

המנהג לברך על הקוליבה ולאוכלה בסוף השבוע הראשון של התענית הגדולה מקושר לאירוע מתקופת יוליאנוס הכופר, קיסר רומא אשר התנגד לנצרות ולמיזוגה בקיסרות וניסה להחיות את הדת ההלניסטית הפגאנית. המסורת מספרת כי הקיסר ידע שהנוצרים הרעבים אחרי שבוע של תענית יגיעו ביום ראשון לכיכר השוק בקונסטנטינופול לקנות מצרכי מזון. הוא ציווה להתיז דם מפולחן הקורבנות הפגאני על מצרכי המזון בשוק. בכך פסל אותם לאכילה על ידי נוצרים בשל טומאתם, ובשל העובדה שנוצרים נמנעו לחלוטין מאכילת בשר בתקופת התענית. תאודור מאמסיה נגלה בחלומו של אאודוקסוס מאנטיוכיה ויעץ לו כי אל לנוצרים לאכול מזון שנקנה בשוק באותו יום, אלא רק חיטה מבושלת בדבש. מאז מכונה יום ראשון הראשון של התענית הגדולה בשם "יום ראשון של תאודור".
אירועים בהם מוגשת קוליבה > טקסי אזכרה והלוויה

בטקסי אזכרה נוהגים קרובי משפחה וחברים של הנפטר להכין קוליבה, המוגשת על שולחן זיכרון אשר לפניו מנוהל הטקס. טקסי אזכרה מתקיימים ביום השלישי, התשיעי והארבעה-עשר לאחר פטירתו של נוצרי אורתודוקסי, וכן ביום השנה לפטירה. בנוסף, במהלך השנה הליטורגית קיימים מספר ימי ראשון של הנשמות, רובם במהלך תקופת התענית וכן ביום שלישי השני שלאחר הפסחא (רדוניסטה), בהם נערכים טקסי זיכרון לכלל הנפטרים.
בהלוויות מוצעת קוליבה לכל משתתפי ההלוויה.
תערובת הקוליבה נראית כאדמה ומעוצבת לצורת תל כדי לדמות קבר. על גביה זורים אבקת סוכר ורשומים את ראשי התיבות של שם הנפטר. בתחילת הטקס מודלק נר על הקוליבה ומכובה בסיום הטקס. בסיום הטקס חולקים המשתתפים את הקוליבה ומשוחחים על הנפטר ומבקשים מהאל מחילה לנפטר.
אירועים בהם מוגשת קוליבה > חגי הקדושים

קוליבה מוגשת בסעודות הנערכות לרגל חגי קדושים נוצרים וחגיגות הקדוש המגן של משפחה או כנסייה. לעיתים במקום טקס אזכרה מגישים קוליבה בפני איקונין של הקדוש ועורכים בפניו טקס תחנונים (מוליבן).
הכנת הקוליבה

קיימות גרסאות שונות למתכון הקוליבה. במתכון הבסיסי מבשלים גרעיני חיטה עד ריכוך וממתיקים בדבש או סוכר. רכיבים אפשריים נוספים הם גרעיני שומשום, שקדים, אגוזים, קינמון, גרגירי רימון, צימוקים, אניס ופטרוזיליה.
ברומניה מכינים קוליבה על ידי השריית חיטה (ביחס של כוס חיטה שטופה ל-4 כוסות מים) למשך כ-8 שעות, לאחר מכן הרתחה ובישול החיטה עד לריכוך, בתוספת סוכר, אגוזים, וניל ורום, לפי הטעם. התערובת המוצקה שהתקבלה מצוננת עד ליצירת עוגה. את העוגה מקשטים בצלב מקקאו, שוקולד או סוכריות.
ברוסיה הסובייטית הכינו בתקופות מחסור קוליבה מדגנים אחרים כגון אורז או שעורה. קהילות מסוימות שנהגו כך עדיין משתמשות באורז להכנת קוליבה. בכנסייה האורתודוקסית ביפן משתמשים באורז להכנת קוליבה בשל היותו מוצר יסוד, ללא הקשר של תקופת מחסור.
הערות שוליים

↑  Colyba, ציקלופדיית צ'יימברס, באתר אוניברסיטת ויסקונסין
↑  Kazhdan, Alexander P., ed. (1991). ,Kollyba, The Oxford Dictionary of Byzantium, Oxford University Press
טקס ברכת קוליבה, בבולגריה. גלויה מסביבות 1916/1917
קוליבה בטקס בכנסייה ברומניה
קוליבה מרומניה
קומפרופורציונציה

אנרגיה חופשית (מבוטאת במתח התא הפרופורציוני לאנרגיה החופשית) כפונקציה של דרגת החמצון בניקל. דרגת החמצון 2+ נמוכה מדרגות החמצון שמעליה ומתחתיה ולכן תועדף תגובת קומפרופורציונציה בה Ni+2 יהיה תוצר
קומפרופורציונציה (Comproportionation ) היא תגובת חמצון-חיזור בה שני המגיבים מכילים את אותו יסוד במצבי חמצון שונים והתוצר הוא היסוד בדרגת חמצון שבין שתי דרגות החמצון שבמגיבים. תגובת קומפרופורציונציה הפוכה לתגובת דיספרופורציונציה בה המגיבים באותה דרגת חמצון והתוצרים בדרגות חמצון שונות. תגובות קומפרופורציונציה מתרחשות כאשר ליסוד בדרגת חמצון מסוימת אנרגיה חופשית נמוכה מדרגת החמצון הגדולה יותר וגם מזו הנמוכה יותר.
דוגמאות

תגובת עופרת במצבר  Pb+PbO_{2}+2H_{2}SO_{4}\rightarrow 2PbSO_{4}+2H_{2}O
תגובה לייצור מנגן דו-חמצני  2KMnO_{4}+3MnSO_{4}+2H_{2}O\rightarrow 5MnO_{2}+K2SO_{4}+H_{2}SO_{4}
תגובת ברזל תלת גלורי עם ברזל לקבלת ברזל דן-כלורי
2FeCl_{3}+Fe\rightarrow 3FeCl_{2}
תגובת אנמוקס
NH_{4}^{+}+NO_{2}^{-}\rightarrow N_{2}+2H_{2}O
צ'ינצ'ילה קצרת-זנב

| צ'ינצ'ילה קצרת-זנב |
| --- | --- |

מצב שימור
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מכרסמים
תת־סדרה:: Hystricognatha
משפחה:: צ'ינצ'יליים
סוג:: צ'ינצ'ילה
מין:: צ'ינצ'ילה קצרת-זנב
שם מדעי
 Chinchilla chinchilla ‏ליכטנשטיין, 1829
תחום תפוצה


צ'ינצ'ילה קצרת-זנב (שם מדעי: Chinchilla chinchilla) הוא מין של מכרסם קטן מהסוג צ'ינצ'ילה שבמשפחת הצ'ינצ'יליים. היא קטנה ונדירה יותר מקרובתה צ'ינצ'ילה ארוכת זנב.
מאפיינים

אורכה של הצ'ינצ'ילה 28–49 ס"מ ומשקלה 0.5–0.8 ק"ג. היא בעלת פרווה עבה ואפורה, ראש גדול, אוזניים ורודות וארוכות וזנב קצר.
חיה במורדות של הרי האנדים בארגנטינה, צ'ילה, בוליביה ופרו וניזונה בעיקר מצמחים הרריים ומעשבים. היא פעילה במשך היום ומסתתרת במחילות.
הצ'ינצ'ילה נמצאה בסכנת הכחדה עקב פגיעה מציידים שרוצים לסחור בפרוותה. היא משמשת כחיית מחמד כמו קרובתה ארוכת הזנב.
תת-מינים

Chinchilla chinchilla boliviana
Chinchilla chinchilla chinchilla
הערות שוליים

↑  צ'ינצ'ילה קצרת-זנב באתר הרשימה האדומה של IUCN
קפה פיליו

ז'ואאו פרננדס קמפוס קפה פיליו (בפורטוגזית: João Fernandes Campos Café Filho; ‏3 בפברואר 1899 – 20 בפברואר 1970) היה עורך דין ופוליטיקאי ברזילאי. הוא כיהן כנשיא ברזיל בין 24 באוגוסט 1954 ו-8 בנובמבר 1955 מטעם המפלגה הסוציאל-פרוגרסיבית. קפה פיליו ירש את נשיאות ברזיל לאחר התאבדותו של הנשיא ז'טוליו ורגאס, בזכות היותו סגן-נשיא המדינה. ב-8 בנובמבר 1955 הורחק מהשלטון מסיבות רפואיות.
ביוגרפיה

ז'ואאו קפה פיליו נולד בנאטאל, מדינת ריו גראנדה דו נורטה, ב-3 בפברואר 1899, בנם של קפה ז'ואאו פרננדס קמפוס וקפה פלורנסיה אמליה קמפוס. סבו היה בעל שטחים ושדות חקלאיים במדינה, אך אביו איבד את הנחלות בירושתו והפך לעובד מדינה בבירת המדינה. פיליו החל בסיום לימודיו התיכוניים בלימודי משפטים. עקב משברים כלכליים, הוא עבר בשנת 1917 להתגורר ברסיפה, שם עבד כסוחר במטרה להתפרנס די בשביל לשלם את לימודיו האקדמיים. בהמשך החל לעבוד כעורך עיתון בעיר בזרוס, מדינת פרנמבוקו. פיליו נעצר בשנת 1925 לאחר שהשתתף בארגון מחאה מיליטנטי שהביע את התנגדותו למדיניות הממשל הרפובליקני. בשנת 1927 ברח ממאסר אל מדינת באהיה ולאחר שבמשך מספר שנים עבר בין מספר בתים, שב להתגורר בנאטאל.
כאשר עלה המשטר הדיקטטורי בהנהגת ז'טוליו ורגאס, פיליו היה מראשי ההנהגה של ארגון פוליטי ליברלי בריו גראנדה דו נורטה שדרש דמוקרטיה. לאחר שהחל חיפוש אחריו בידי הרשויות השלטוניות בברזיל, פיליו חיפש מחסה בארגנטינה אך שב לברזיל בשנת 1938. עם תחילת הליברליזציה ונפילת משטר ורגאס בשנת 1945, החלה תקופת הרפובליקה הברזילאית השנייה אשר השיבה את המשטר הדמוקרטי והכריזה על מועד בחירות ל-2 בדצמבר 1945. ביחד עם אדהמאר דה בארוס, פיליו הקים את המפלגה הסוציאל-פרוגרסיבית. פיליו לא ניצח להיבחר לנשיאות אך השתתף מטעם מפלגתו בממשלת הקואליציה של גספאר דוטרה. במהלך שנות ממשלת דוטרה (1945–1951) נע בין תפקידים בכירים בממשל הברזילאי ואף היה לנשיא הסנאט, הבית העליון של הקונגרס הלאומי של ברזיל.
פיליו נבחר לסגן הנשיאות של ברזיל בבחירות של 1951, וכיהן בתפקיד זה תחת הנשיא ז'טוליו ורגאס, שנבחר בבחירות לכהן פעם נוספת בתור נשיא. הייתה אופוזיציה נרחבת לורגאס, וחשש כי ישיב את הדיקטטורה הפופוליסטית שהנהיג בה את ברזיל בין השנים 1930–1945. אי יציבות פוליטית חריפה זאת הייתה גורם מרכזי בהתאבדותו של ורגאס בשנת 1954, בעודו מכהן בתפקיד נשיא המדינה. מתוקף תפקידו, פיליו ירש את ורגאס בתור נשיא ברזיל ה-18, הנשיא הראשון בתולדות המדינה שמוצאו במדינת ריו גראנדה דו נורטה. מטרתו העיקרית של פיליו הייתה להרגיע את הרוחות ששררו בתוך המערכת הפוליטית הסוערת ודרך זאת להרגיע גם את התסיסה האזרחית הנרחבת שהייתה קיימת באותה העת. עקב העובדה שירש את ורגאס דרך היותו סגנו, הקדנציה של פיליו נועדה להסתיים במועד חמש שנים להיבחרו של ורגאס, בשנת 1956.
פיליו מינה את הכלכלן אוג'יניו גודין לתפקיד שר הכלכלה החדש. מטרתו של פיליו הייתה להביא לסיום משבר כלכלי נרחב בכך שיעלה את הפיקוח על הוצאות מדיניות וממשלתיות למיניהן. הוסדר מס אחיד פדרלי לשימוש אזרחי במוצרי חשמל. פיליו החל בתהליך המקדים לבניית בירה חדשה לברזיל שתחליף את ריו דה ז'ניירו, בכך שהורה על הקמת מועצה ממשלתית שתיקבע את מיקום הבירה החדשה. הבירה החדשה, אשר עומדת עד היום בשם ברזיליה, נבנתה בסופו של דבר רק בתקופת שלטונו של הנשיא ז'וסלינו קוביצ'ק. עקב הפרעה לבבית, פיליו הורחק מניהול המדינה למען טיפולים בריאותיים ולא היה ביכולתו להמשיך ולכהן בתור נשיאה של ברזיל. מכיוון שלא היה סגן נשיא מתחתיו ירש אותו באופן זמני נשיא בית הנבחרים של ברזיל, קרלוס לוז, אשר הוחלף מאוחר יותר בנראו דה אוליביירה, שכיהן כממלא מקום הנשיא למשך שלושה חודשים.
לאחר שהבריא מבחינה חלקית, פיליו מונה ליועץ בית המשפט לחשבונות במדינת גואנברה. פיליו נותר בקפה זה עד לפטירתו ממחלת הלב בה לקה בשנת 1970, בתקופת הדיקטטורה הצבאית בברזיל. פיליו היה הנשיא הראשון של ברזיל שנולד לאחר נפילתה של האימפריה הברזילאית והקמתה של הרפובליקה הישנה.
קטטוניה

ערך זה עוסק בתסמונת מוטורית. אם התכוונתם ללהקה בשם זה, ראו .
| --- | --- |

 תחום:  פסיכיאטריה 
 טיפול:  לוראזפאם 
 קישורים ומאגרי מידע
 MeSH:  D002389
 סיווגים
 ICD-10:  F20.2 
 
קטטוניה היא תסמונת של פגיעה תנועתית ונפשית, המופיעה במהלך הפרעות גופניות ונוירולוגיות שונות, כגון זיהום מוחי, או בהפרעות נפשיות קשות, כגון סכיזופרניה ודיכאון, הפרעה דו-קוטבית, הפרעות התפתחותיות שונות' שימוש בחומרים פסיכואקטיביים, או במהלך גמילה מחומרים כאלה. הפגיעה מתבטאת בתסמינים קיצוניים של ריגוש, פעלתנות יתר, תנועתיות חזרתית, התפרצויות ריצה ותוקפנות; או בתסמינים הפוכים לכך, של ירידה קיצונית בתגובתיות לסביבה, עצירת פעילות כמעט מוחלטת, התאבנות וקפיאת הגוף בתנוחה נוקשה מסוימת לאורך שעות רבות, וערפול חושים.
היסטוריה

מושג הקטטוניה הוגדר לראשונה על ידי קרל קהלבאום ב-1868 ‏ (בהרצאה שנשא באינסברוק) ו-1874 (בספרו "קטטוניה או שגעון הכיווץ"), שהבין תופעה זו כמחלה העומדת בזכות עצמה. אמיל קרפלין קישר בין הקטטוניה בעיקר לסכיזופרניה וטען שקטטוניה היא לרוב צורה של סכיזופרניה. טענה זו אושרה בידי אויגן בלוילר. כיום ידוע שקטטוניה היא תופעה שאינה ייחודית לסכיזופרניה והיא קיימת בהפרעות פסיכיאטריות שונות וכן במגוון של מצבים פתופיזיולוגיים כפי שתואר לעיל.
אבחון וסיווג של קטטוניה > קטטוניה על רקע הפרעה נפשית

ה DSM 5 אינו מתייחס לקטטוניה כאל הפרעה העומדת בזכות עצמה, אלא כתסמונת הנלווית למספר הפרעות פסיכיאטריות קשות, כמתואר לעיל. מצב קטטוני יוגדר בהתקיים לפחות שלושה מהתסמינים הבאים:
סטופור - (עירפול חושים, היעדר פעילות פסיכומוטורית, העדר פעילות המתייחסת לסביבה).
קטלפסיה - מתבטאת בתנוחה כנגד כוח הכבידה.
גמישות שעווה (Waxy flexibility) - האדם יישאר בתנוחה מסוימת שבו הושאר, כאילו היה בובת שעווה. האדם יכול להישאר כך במשך שעות רבות, עד שמישהו יזיז אותו לתנוחה אחרת.
אילמות - היעדר מלל או מעט מאוד מלל בתגובה לפניה אליו. (תסמין זה אינו רלוונטי אם קיימת אפאזיה)
נגטיביות - התנגדות או היעדר תגובה להוראות או גירוי חיצוני.
יציבה - ניסיון לשמר תנוחה כנגד כוח הכבידה.
מנייריזם - תנועות או מחוות החוזרות על עצמן והן חיקוי של פעולות תכליתיות.
סטראוטיפיות - תנועות חוזרות ללא תכלית מוגדרת.
אגיטציה שלא נגרמה על ידי גירוי חיצוני.
עוויות פנים (Grimacing).
אקולאליה - חזרה על דברי אדם אחר.
אקופרקסיה - חיקוי תנועות של אדם אחר.
מצבים קטטוניים מאובחנים במרבית המקרים בין כותלי בית החולים הפסיכיאטרי. במרבית המקרים החולים הקטטוניים סובלים מהפרעת מצב רוח (דיכאון חד או דו־קוטבי). קבוצה משמעותית נוספת היא של חולי סכיזופרניה, שכ-35% מהם עלולים לפתח תסמיני קטטוניה מלאים או חלקיים. כיוון שקטטוניה יכולה להתרחש גם על רקע של מגוון מחלות אורגניות ומצבים רפואיים, כל אבחנה של קטטוניה חייבת לשלול קיומם של מצבים אלה. קטטוניה היא מצב שיכול להתרחש בכל הגילאים, לרבות ילדים ומתבגרים.
אבחון וסיווג של קטטוניה > קטטוניה על רקע של מצב רפואי אחר

בקטטוניה על רקע של מצב רפואי אחר ("אורגני") התמונה הקלינית תכלול שלושה או יותר מהסימפטומים שתוארו לעיל (סעיפים 1–12). בנוסף לכך:
יימצאו עדויות כתוצאה מבדיקות שונות המצביעות על בעיה פתופיזיולוגית, תוצאה של מצב רפואי ידוע או מחלה.
לא ניתן להסביר את הסימפטומים טוב יותר באמצעות מצב נפשי כמו מאניה או מצב נפשי אחר ולא כתוצאה ממחלה אורגנית אחרת או מצב רפואי כמו תסמונת נוירולפטית ממאירה, או שימוש בחומרים פסיכואקטיביים.
התופעות אינן מתרחשות על רקע של דליריום או במהלכו.
נגרמת פגיעה בתפקוד התעסוקתי, החברתי ותפקודים אחרים של האדם.
קטטוניה הנגרמת על רקע של מצב גופני אחר יכולה להתרחש על רקע גמילה מתרופות שונות, גמילה מחומרים פסיכואקטיביים (אלכוהול למשל), וכן מצבים מטבוליים כמו תסמונת הסרוטונין, ועוד. מהלך של קטטוניה יכול להיות חד פעמי, הוא יכול להיות מחזורי (Periodic Catatonia) כלומר כפוף למחזוריות מסוימת, תיתכן גם קטטוניה בהתקפים שקשה לזהות בה חוקיות מסוימת. בחלק מהמקרים התמונה הכוללת תראה סוערת ודרמטית מאוד (בדומה למה שרואים אצל אדם במאניה). ובחלק מהמקרים התמונה תהיה של אדם שכמעט אינו מגיב לסביבה בשום צורה. קטטוניה אינה מצב שהחולה יכול להפסיק ביוזמתו, לכן היא עלולה להיות מצב חירום רפואי.
הטיפול

מטפלים במצב הרפואי או בהפרעה הנפשית שברקע הקטטוניה. במקביל לטיפול זה, ניתן לטפל בקטטוניה עצמה באמצעות תרופות אנטי פסיכוטיות, ביחד עם נזעי חשמל. בשנים האחרונות הצטבר ניסיון מוצלח בטיפול במצבי קטטוניה בעזרת נזעי חשמל (ECT). מצבי קטטוניה עלולים להחשב כמצבי חירום בפסיכיאטריה, בעיקר מפני שבמהלך מצב קטטוני החולה אינו דואג לעצמו ועלול להמצא בסכנה (למשל סכנת התייבשות עקב אי שתיית נוזלים). כמו כן החולה הנמצא במצב של סטופור (ערפול חושים) כמעט שלא יגיב לסביבה גם אם יימצא במצוקה.
הערות שוליים

1 2  Dhossche DM, van der Steen LF, Shettar SM, [Catatonia in autism spectrum disorders: review and case-report.], Tijdschrift voor psychiatrie 57, 2015
↑  Mark A. Oldham, Paul H. Desan, Alcohol and Sedative-Hypnotic Withdrawal Catatonia: Two Case Reports, Systematic Literature Review, and Suggestion of a Potential Relationship With Alcohol Withdrawal Delirium, Psychosomatics 57, 2016-05-01, עמ' 246–255 doi: 10.1016/j.psym.2015.12.007
1 2  Saddawi-Konefka, Daniel MD, MBA1; Berg, Sheri M. MD1; Nejad, Shamim H. MD2; Bittner, Edward A. MD, PhD1, Catatonia in the ICU:  An Important and Underdiagnosed... : Critical Care Medicine, Critical Care Review doi: 10.1097/CCM.0000000000000053
↑  M.P.Barnes
↑  M. Fink, E. Shorter, M. A. Taylor, Catatonia Is not Schizophrenia: Kraepelin's Error and the Need to Recognize Catatonia as an Independent Syndrome in Medical Nomenclature, Schizophrenia Bulletin 36, 2010-03-01, עמ' 314–320 doi: 10.1093/schbul/sbp059
1 2 3  American Pstchiatric Association, Diagnostic and Statistical Manual of Mental Disorders DSM 5, American Pstchiatric Association, 2013, עמ' 119-122
↑  Sarada Prasanna Swain; Suhree Sangita Behura; Nilamadhab Kar (2017-06-29). "Adolescent Onset Catatonia: Symptomatology and Treatment Response".
↑  Sadanandavalli Retnaswami Chandra, Thomas Gregor Issac, Sumanth Shivaram, Catatonia in Children Following Systemic Illness, Indian Journal of Psychological Medicine 37, 2015, עמ' 413–418 doi: 10.4103/0253-7176.168582
1 2  Max Fink, Michael Alan Taylor, Catatonia: A Clinician's Guide to Diagnosis and Treatment, Cambridge University Press, 2006-11-23. (באנגלית)
↑  משרד הבריאות, תסמונת נוירולפטית ממאירה
↑  Neera Ghaziuddin, Melissa Hendriks, Paresh Patel, Lee E. Wachtel, Neuroleptic Malignant Syndrome/Malignant Catatonia in Child Psychiatry: Literature Review and a Case Series, Journal of Child and Adolescent Psychopharmacology 27, 2017-02-23, עמ' 359–365 doi: 10.1089/cap.2016.0180
↑  Unal, Ahmet MD; Altindag, Abdurrahman MD; Demir, Bahadir MD; Aksoy, Ihsan MD, The Use of Lorazepam and Electroconvulsive Therapy in the... : The Journal of ECT, Journal of ECT doi: 10.1097/YCT.0000000000000433
↑  van Waarde, Jeroen A. MD*; Tuerlings, Joep H.A.M. MD, PhD*; Verwey, Bastiaan MD, PhD*; van der Mast, Rose C. MD, PhD†, Electroconvulsive Therapy for Catatonia: Treatment... : The Journal of ECT, LWW doi: 10.1097/YCT.0b013e3181c18a13
↑  חנן מוניץ, 25 - מצבי חירום בפסיכיאטריה, פרקים נבחרים בפסיכיאטריה, דיונון, 2016, עמ' 584
| --- | --- |
בקרת זהויות :  NLI: 987007284856305171  GND: 4163436-6  LCCN: sh85020958 
קרל קהלבאום, שתיאר את הקטטוניה לראשונה ב-1868